CELEX: 32010D1215(01)
Language: et
Date: 2010-12-13 00:00:00
Title: Euroopa Parlamendi juhatuse otsus, 13. detsember 2010 , millega muudetakse Euroopa Parlamendi liikmete põhimääruse rakendusmeetmeid

15.12.2010   
            
            
               ET
            
            
               Euroopa Liidu Teataja
            
            
               C 340/6
            
         EUROOPA PARLAMENDI JUHATUSE OTSUS,
   13. detsember 2010,
   millega muudetakse Euroopa Parlamendi liikmete põhimääruse rakendusmeetmeid
   2010/C 340/06
   EUROOPA PARLAMENDI JUHATUS,
   võttes arvesse Euroopa Liidu toimimise lepingut, eriti selle artikli 223 lõiget 2;
   võttes arvesse Euroopa Parlamendi liikmete põhimäärust (1) (edaspidi „põhimäärus”);
   võttes arvesse Euroopa Parlamendi kodukorra artikleid 8 ja 23
   ning arvestades järgmist:
   
               (1)
            
            
               Euroopa Parlamendi juhatuse 11. ja 23. novembri 2009. aasta, 14. detsembri 2009. aasta, 19. aprilli 2010. aasta ja 5. juuli 2010. aasta otsusega (2) muudeti Euroopa Parlamendi liikmete põhimääruse rakendusmeetmeid (3) (edaspidi „rakendusmeetmed”), muu hulgas selleks, et võimaldada parlamendiliikmetel loobuda õigusest ravikulude hüvitamisele. Süsteemi stabiilsuse tagamiseks on asjakohane, et otsus nimetatud õigusest loobuda või loobumine tühistada kehtiks vähemalt kaksteist kuud. Sarnaselt rakendusmeetmete artikli 3 varasemale muudatusele, millega lisati lõiked 4 ja 5, tuleks käesoleva otsusega nende sätete suhtes tehtavat muudatust kohaldada 7. juulist 2010.
            
         
               (2)
            
            
               Euroopa Parlamendi liikmete kulude hüvitamise ja toetuste maksmise eeskirja kohaselt said parlamendikomisjonide või allkomisjonide esimehed iga-aastast hüvitist reisikulude katmiseks, mis on seotud sellistel konverentsidel või üritusel osalemisega, millel on parlamentaarne mõõde ja millel käsitletakse Euroopa küsimusi, mis kuuluvad vastava parlamendikomisjoni või allkomisjoni esimehe pädevusse. 2009. aasta esimeses pooles oli see hüvitis kokku 4 148 eurot. See kord on rakendusmeetmetes jätkunud. Kahjuks aga esitati kahetsusväärse kirjavea tõttu selleks summaks 4 000 eurot. Alates 1. jaanuarist 2010 tuleks see viga parandada.
            
         
               (3)
            
            
               Rakendusmeetmete artikli 23 kohaselt on parlamendiliikmel õigus valimisriigis sooritatud reisi kulude hüvitamisele. Lennu-, rongi- või laevareisi puhul on piiriks seatud 24 edasi-tagasi reisi; autoreisi puhul on maksimaalne vahemaa kindlaks määratud vastavalt asjaomase liikmesriigi suurusele. Parlamendiliikmetele suurema paindlikkuse pakkumiseks peaks parlamendiliikmel, kes on kasutanud ära lennu-, rongi- või laevareisi hüvitise, olema võimalik lasta arvestada osa autoreisi hüvitisest ümber lennu-, rongi- või laevareisi hüvitiseks arvestusega, et üks lennu-, rongi- või laevareis vastab 2 % maksimaalselt lubatud kilomeetrite arvust, mis on parlamendiliikmele ette nähtud reisimiseks valimisriigis. Sama peaks kehtima vajalike muudatustega ka parlamendiliikme suhtes, kes on kasutanud ära autoreisi hüvitise. Seda muudatust tuleks kohaldada 1. jaanuarist 2011.
            
         
               (4)
            
            
               Usaldusväärse finantsjuhtimise tagamiseks on asjakohane, et taotlus pensioni maksmiseks, millele parlamendiliikmel on õigus, tuleb esitada kuue kuu jooksul alates õiguse tekkimisest, välja arvatud vääramatu jõu korral. Kui seda tähtaega ei järgita, peaks pensioni saamine jõustuma taotluse vastuvõtmise kuu esimesest päevast.
            
         
               (5)
            
            
               Rakendusmeetmete sätet pangaülekannete kohta on tarvis kohandada, et viia see kooskõlla Euroopa Parlamendi ja nõukogu 13. novembri 2007. aasta direktiiviga 2007/64/EÜ makseteenuste kohta siseturul (4).
            
         
               (6)
            
            
               Euroopa Parlamendi liikmete kulude hüvitamise ja toetuste maksmise eeskirja kohaselt invaliidsuspensioni saanud endise parlamendiliikme surma korral peaks tema ülalpeetavatel olema õigus toitjakaotuspensionile samade tingimuste kohaselt, mida kohaldati enne põhimääruse jõustumist,
            
         ON VÕTNUD VASTU OTSUSE:
   Artikkel 1
   Rakendusmeetmeid muudetakse järgmiselt:
   
               1)
            
            
               artikli 3 lõiked 4 ja 5 asendatakse järgmisega:
               „4.   Parlamendiliige või endine parlamendiliige, kes saab põhimääruse artiklis 13 ette nähtud üleminekutoetust või pensionit põhimääruse artiklite 14 ja 15 alusel, võib loobuda õigusest lõikes 1 ette nähtud ravikulude hüvitamisele; loobumine jõustub taotluse esitamise kuupäevale järgneva kuu esimesest päevast. Sellisel juhul on tal õigus saada kaks kolmandikku ravikindlustusmaksetest tagasi, tingimusel et kogu tagasimakstav summa ei ületa 400 eurot kuus.
               5.   Parlamendiliige või endine parlamendiliige, kes artikli 4 kohaselt loobub õigusest ravikulude hüvitamisele, ei saa enne kaheteistkümne kuu möödumist alates loobumise jõustumisest lõikes 1 sätestatud ravikulude hüvitamise süsteemiga uuesti liituda. Samuti võib järgnevaid võimalikke muudatusi teha alles pärast kaheteistkümne kuu pikkuse miinimumperioodi möödumist, olenemata sellest, kas muudatused käsitlevad lõikes 1 sätestatud ravikulude hüvitamise süsteemiga uuesti liitumist või kõnealusest õigusest loobumist.”;
            
         
               2)
            
            
               artikli 22 lõike 3 esimene lõik asendatakse järgmisega:
               „3.   Parlamendikomisjoni või allkomisjoni esimehe reiside puhul osalemiseks konverentsidel või üritustel, millel käsitletakse Euroopa küsimusi ja mis kuuluvad vastava parlamendikomisjoni või allkomisjoni pädevusse ning millel on parlamentaarne mõõde, on tegelike kulude hüvitamise aastane maksimumsumma 4 148 EUR. Osalemiseks on vajalik parlamendi presidendi eelnev luba; enne loa andmist kontrollitakse vahendite olemasolu ülalnimetatud maksimumsumma piires.”;
            
         
               3)
            
            
               artiklisse 23 lisatakse järgmine lõige:
               „1 a.   Parlamendiliige, kes on kasutanud ära lõike 1 punktis a ette nähtud lennu-, rongi- või laevareisi hüvitise, võib kirjaliku taotluse alusel lasta arvestada lõike 1 punktis b ette nähtud autoreisi hüvitise ümber lennu-, rongi- või laevareisi hüvitiseks arvestusega, et ühe otsa lennu-, rongi- või laevareis vastab 2 % maksimaalselt lubatud kilomeetrite arvust, mis on parlamendiliikmele ette nähtud reisimiseks oma valimisriigis.
               Sama kehtib vajalike muudatustega ka parlamendiliikme suhtes, kes on kasutanud ära autoreisi hüvitise.”;
            
         
               4)
            
            
               artikli 49 lõikele 1 lisatakse järgmine lõik:
               „Endised parlamendiliikmed või nende seaduslikud esindajad esitavad, välja arvatud vääramatu jõu korral, taotluse vanaduspensioni maksmiseks kuue kuu jooksul pärast vastava õiguse teket. Pärast seda tähtaega jõustub vanaduspensioni saamine taotluse vastuvõtmise kuu esimesest päevast.”;
            
         
               5)
            
            
               artikli 63 lõige 1 asendatakse järgmisega:
               „1.   Rakendusmeetmetele vastavad maksed tehakse pangaülekandega vastavalt Euroopa Parlamendi ja nõukogu 13. novembri 2007. aasta direktiivi 2007/64/EÜ (makseteenuste kohta siseturul) (5) sätetele. Parlament kannab maksja poolt tasumisele kuuluvad tasud. Kõik muud tasud maksab saaja.
            
         
               6)
            
            
               artikli 75 lõikele 1 lisatakse järgmine lõik:
               „Kui invaliidsuspensioni saav endine parlamendiliige sureb pärast 14. juulit 2009, makstakse tema abikaasale, vabaabielukaaslasele või ülalpeetavatele lastele toitjakaotuspensioni vastavalt Euroopa Parlamendi liikmete kulude hüvitamise ja toetuste maksmise eeskirja I lisas sätestatud tingimustele.”;
            
         
               7)
            
            
               lisatakse järgmine artikkel:
               „Artikkel 82
               Ravikulude hüvitamisest loobumise üleminekukord
               Parlamendiliige, kes artikli 3 lõike 4 alusel loobub hiljemalt 15. märtsi 2011 õigusest ravikulude hüvitamisele, saab nimetatud lõikes kehtestatud tingimustel ravikindlustusmaksed tagasi tagasiulatuvalt alates 14. juulist 2009 või alates esimesest kuust, mis järgneb artikli 3 lõike 1 kohase viimase ravikulude hüvitamise kuupäevale.”.
            
         Artikkel 2
   1.   Käesolev otsus jõustub järgmisel päeval pärast selle avaldamist Euroopa Liidu Teatajas.
   2.   Otsust kohaldatakse alates samast päevast, välja arvatud järgmised sätted:
   
               a)
            
            
               artikli 1 lõige 1, mida kohaldatakse alates 7. juulist 2010;
            
         
               b)
            
            
               artikli 1 lõige 2, mida kohaldatakse alates 1. jaanuarist 2010;
            
         
               c)
            
            
               artikli 1 lõige 3, mida kohaldatakse alates 1. jaanuarist 2011.
            
         
      (1)  Euroopa Parlamendi 28. septembri 2005. aasta otsus 2005/684/EÜ, Euratom, millega võetakse vastu Euroopa Parlamendi liikmete põhimäärus (ELT L 262, 7.10.2005, lk 1).
   
      (2)  ELT C 180, 6.7.2010, lk 1.
   
      (3)  Euroopa Parlamendi juhatuse 19. mai ja 9. juuli 2008. aasta otsus Euroopa Parlamendi liikmete põhimääruse rakendusmeetmete kohta (ELT C 159, 13.7.2009. lk 1).
   
      (4)  ELT L 319, 5.12.2007, lk 1.
   
      (5)  ELT L 319, 5.12.2007, lk 1.”;